കൊവിഡ് പരത്തുമോ സ്കൂള് തുറക്കല് സ്കൂള് തുറക്കുന്നത് മാതാപിതാക്കള്ക്കും മക്കള്ക്കും ഒരുപോലെ ആഘോഷമായിരുന്നു ഒന്നര വര്ഷം മുമ്ബു വരെ. എന്നാലിപ്പോള് കേരളത്തിലെ മാതാപിതാക്കളുടെ നെഞ്ചിടിപ്പ് കൂടുകയാണ്. കുഞ്ഞുങ്ങള് ക്ലാസില് പോകാന് ആര്ത്തുല്ലസിച്ചു കാത്തിരിക്കുമ്ബോള് മാതാപിതാക്കളുടെ ആധിയും സമാന്തരമായി വര്ധിക്കുന്നതിന് കാരണം മറ്റൊന്നുമല്ല. കുട്ടികളെ സ്കൂളിലയക്കാന് വേണ്ടത്ര ആരോഗ്യപരമായ അന്തരീക്ഷം കേരളത്തിനിപ്പോഴുണ്ടോ എന്ന ചോദ്യത്തിന് വ്യക്തമായ ഉത്തരം ഇല്ലാത്തതാണത്. അയല്സംസ്ഥാനങ്ങളായ കര്ണാടകത്തിലും തമിഴ്നാട്ടിലും സ്കൂള് തുറന്നു കേവലം രണ്ടാഴ്ചയ്ക്കുള്ളില് നൂറു കണക്കിനു കുട്ടികള്ക്കാണ് കോവിഡ് പോസിറ്റീവായത്. ബംഗളൂരുവില് മാത്രം 242 കുട്ടികളിലാണ് കൊവിഡ് പോസിറ്റീവായത്. തമിഴ്നാട്ടിലാകട്ടെ സ്കൂള് തുറന്ന് രണ്ടാഴ്ചയ്ക്കിടെ ചെന്നൈ മുതല് കോയമ്ബത്തൂര് വരെ എല്ലാ ജില്ലകളിലുമായി 117 കുട്ടികളിലാണ് കൊവിഡ് സ്ഥിരീകരിച്ചത്. പത്തോളം അധ്യാപകര്ക്കും കൊവിഡ് പോസിറ്റീവായതായി രേഖകള് പറയുന്നു. എന്നാല് ഔദ്യോഗിക രേഖകളിലൊതുങ്ങുന്നതല്ല തമിഴ്നാട്ടിലെ കുട്ടികളിലെ കൊവിഡ് കണക്കുകളെന്നതാണ് വാസ്തവം.കര്ണാടകത്തിലെ കൊഡഗു ജില്ലയിലെ മടിക്കേരിയിലുള്ള ജവഹര് നവോദയ റസിഡന്ഷ്യല് സ്കൂളിലെ 32 വിദ്യാര്ഥികള്ക്കാണ് ഒറ്റയടിക്ക് കോവിഡ് പോസിറ്റീവായത്. കോളാര് ചിന്മയ ഹൈസ്കൂളില് 270 വിദ്യാര്ഥികളില് നടത്തിയ പരിശോധനയില് പത്തു പെണ്കുട്ടികള്ക്കും 22 ആണ്കുട്ടികള്ക്കും കോവിഡ് സ്ഥിരീകരിച്ചു. 912ക്ലാസുകളില് പഠിക്കുന്ന വിദ്യാര്ഥികളാണിവര്. കോളാര് മറ്റു പല സ്കൂളുകളില് നിന്നായി വേറെയും ആറു കുട്ടികളില് കൂടി കോവിഡ് സ്ഥിരീകരിച്ചിട്ടുണ്ട്. ബംഗളൂരുവിലെ തന്നെ ശ്രീ ചൈതന്യ ഗേള്സ് റസിഡന്ഷ്യല് സ്കൂളിലെ അറുപതോളം കുട്ടികള്ക്കും കൊവിഡ് പോസിറ്റീവായതിനെ തുടര്ന്ന് സ്കൂള് ജില്ലാ അധികൃതര് സീലു വച്ചു പൂട്ടിയിരിക്കയാണിപ്പോള്. ഈ സാഹചര്യത്തിലാണ് കര്ണാടക പ്രീ പ്രൈമറി സ്കൂളുകള് തുറക്കുന്നതിനെ കുറിച്ച് ആലോചിക്കുന്നത്. കേരളത്തിനൊരു പാഠമാണിതെല്ലാം. ഇത്ര തിരക്കിട്ടു വേണോ നമുക്കു സ്കൂള് തുറക്കല്? അപകടത്തിലേക്കു വലിച്ചിഴയ്ക്കണോ നമ്മുടെ പൊന്നോമനകളെ ? ആവശ്യമല്ലേ ഒരു പുനര്വിചിന്തനം?